ET Euroopa Liidu Teataja C 169/12

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 169/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„FAGIOLI BIANCHI DI ROTONDA”

EÜ nr: IT-PDO-0005-0683-25.02.2008

KGT ( ) KPN ( X )

1. Nimetus:

„Fagioli Bianchi di Rotonda”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (III lisa alusel):

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud päritolunimetus „Fagioli Bianchi di Rotonda” hõlmab liiki Phaseolus Vulgaris L. kuuluva hariliku aedoa ökotüüpe „Fagiolo Bianco e Tondino” või „Poverello Bianco”. Värske kaunana tarbimisse andmisel peavad aedoad „Fagioli Bianchi di Rotonda” olema järgmiste omadustega: kaun: pikkus kuni 20 cm ja laius kuni 20 mm; värvus: hele kollakasvalge või elevandiluuvärvi; toore kauna välimus on värske, terve ja turdunud, puhas, peaaegu täielikult ilma nähtavate võõrkehadeta, ilma võõra lõhna või maitseta, kauna sisemine osa ei tohi olla niiske. Kuivatatud seemnetena tarbimisse andmisel peavad aedoad „Fagioli Bianchi di Rotonda” olema järgmiste omadustega: seeme: pikkus kuni 18 mm ja laius kuni 15 mm; ilma soonilise mustrita pealispinnal, valge värvusega, keskmiselt läikiv, kandilise või ümara kujuga, 100 oaseemne kaal kuni 90 gr; oaseeme on puhas, peaaegu täielikult ilma nähtavate võõrkehadeta, ilma võõra lõhna või maitseta, kauna sisemus ei tohi olla niiske. Värske oaseemne niiskusesisaldus ei tohi olla alla 60 % ja kuiva oaseemne niiskusesisaldus ei tohi olla alla 10 %. Proteiinide sisaldus peab olema värske seemne puhul 9,0 % (brutokoguse kohta) või sellest suurem ning kuiva seemne puhul 24 % (kuivaine kohta) või sellest suurem. Aedubade „Fagioli Bianchi di Rotonda” proteiiniderohke väliskest ei tohi moodustada kogukaalust üle 6 %.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik aedubade „Fagioli Bianchi di Rotonda” tootmise etapid peavad toimuma punktis 4 määratletud territooriumil.

3.6. Erieeskirjad viilutamise, riivimise, pakendamise jm kohta:

Aedoad „Fagioli Bianchi di Rotonda” tuleb anda tarbimisse järgmisel viisil:

— värske toode antakse müüki järgmistes plommitud pakendites: võrgud kaaluga kuni 10 kg, kastid kaaluga kuni 15 kg;

— kuivatatud toode antakse müüki järgmistes plommitud pakendites: pappkarbid, jutest või muust taaskasutatavast materjalist kotid kaaluga kuni 5 kg.

3.7. Erieeskirjad märgistamise kohta:

Pakendil oleval märgisel peavad selgete ja loetavate tähtedega olema esitatud järgmised üksikasjad. Nimetus „Fagioli Bianchi di Rotonda” ja tähis „denominazione d’origine protetta” (kaitstud päritolunimetus) või selle lühend DOP suuremate tähtedega kui muud tähistused. Pakendaja või tootja nimi, ärinimi ja aadress; pakendis tegelikult oleva toote kvaliteet, mis on väljendatud kehtivate eeskirjade kohaselt; toote logo vastavalt alljärgnevalt esitatule. Keelatud on lisada ettenähtust erinevaid omadussõnu nagu tipu, gusto, uso, selezionato, scelto jms. Samas on siiski lubatud viidata ettevõtte nimele, ärinimele ja kaubamärgile, kui sellel ei ole ülistavat tähendust ning kui see ei ole ostjat eksitava iseloomuga. Muu märgisel esitatud teave peab olema trükitud kaitstud geograafilise tähise märkimiseks kasutatud tähtedest madalamate ja kitsamate tähtedega.

4. Geograafilise piirkonna täpne määratlus:

Kaitstud päritolunimetusega toote „Fagioli Bianchi di Rotonda” tootmispiirkond hõlmab Potenza provintsi kommuunide Rotonda, Viggianello, Castelluccio Superiore, Castelluccio Inferiore territooriumil asuva Mercure oru Lucania nõlvade niisutatavat ala.

5. Seos geograafilise piirkonnaga:

5.1. Geograafilise piirkonna eripära:

Alad, kus aedubasid „Fagioli Bianchi di Rotonda” kasvatatakse, asuvad mägedest ümbritsetud Mercure orus, mis on kvaternaari ajastu järvelise päritoluga. Seega on tegemist settelise, liivase ja liiv-savise pinnasega, mis on värske, paks ja viljakas ning hea asukohaga, lisaks hoiab see hästi veevarusid, on lämmastiku- ja väävlirikas ning vähese kaltsiumisisaldusega. Kasvatuspiirkonnale on iseloomulikud keskmised temperatuurid, mis ulatuvad üle 20 °C üksnes lühikest aega juulikuus, langedes kokku seemne mulda panemise ajaga. Kliima on enamjaolt mahe, kasvuperioodi temperatuurid ei ole väga kõrged ning öö ja päeva vaheline temperatuurikõver soodustab kauna moodustumist ja ubade rohkust selles. Oktoobrist maini kestab rohkete sademete periood. Tänu Pollino rahvuspargis asuvatele allikatele on piirkonnas rikkalikult saastamata ja värsket vett.

Aedubade „Fagioli Bianchi di Rotonda” viljelemiseks kasutatavate põllumajandusviiside kohaselt osaleb inimene Mercure orule iseloomulikke vahendeid kasutades aktiivselt kasvatusprotsessis, näitena võib tuua orus kasvavatelt kastanipuudest saadud tugikeppide kasutamise aedubade toestamiseks. Aedubade „Fagioli Bianchi di Rotonda” viljelustehnika on jäänud samaks, mida on kasutatud juba aastate jooksul, ja sisaldab mitmeid üksnes käsitsi tehtavaid töid, näiteks ülespoole ronivate ubade toestike meisterdamine, kõplamine ja saagikoristus. Ülespoole ronivate aedubade toestikeks kasutatakse olenevalt toesüsteemist (a postarella või a rete) eri mõõtudega kastanipuust tugesid.

5.2. Toote eripära:

Peamised aeduba „Fagioli Bianchi di Rotonda” iseloomustavad omadused on oaseemne suur proteiinisisaldus, väga õhuke väliskest ja kaunade välimus – need on täiesti valged, suuremõõduliste seemnetega, mille tüüpiline kuju on ümar või ovaalne ning ilma marmorja mustrita.

Suure proteiinisisalduse tõttu olid oad vanasti tootmispiirkonna tavaline roog, kuna oad lisasid igapäevasesse toitu odavaid taimseid proteiine, kutsuti neid ka vaeste lihaks. Lisaks on aedoad „Fagioli Bianchi di Rotonda” eriti hinnatud kokanduses, seda tänu õhukesele väliskestale, tänu millele on keetmisaeg oluliselt lühem, ja marmorja joonestiku puudumisele, mida tarbijad samuti väga hindavad, kuna oakeedu vesi on seetõttu heledam.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Aedubade „Fagioli Bianchi di Rotonda” peamised omadused, mis määravad ära ubade kvaliteeditaseme, on oaseemne suur proteiinisisaldus; väliskesta väike osa kogukaalu suhtes (Bari teadusuuringute keskuse uurimistöö on avaldatud teoses „Gli agro-ecotipi di fagioli della Basilicata”) ja marmorja joonestiku puudumine. Nende omaduste kujunemist soodustavad ka erilised kliimatingimused toote leviku soodustanud piirkonnas. Aedubade „Fagioli Bianchi di Rotonda” kasvupinnase lämmastiku- ja väävlirohkus ning vähene kaltsiumisisaldus on otseses seoses suure proteiinisisalduse ja õhukese väliskestaga oaseemnete kasvatamisega. Piirkonna veerohkus on võimaldanud põllumajandusettevõtjatel põlde korralikult kasta. Tänu ohtrale veele tekib ubades rohkesti mitte üksnes tärklist, vaid see aitab ka vähendada oaseemne koore paksust. Kasvatussüsteem, mida viljelevad üksnes Mercure oru tootjad, on väga erinev mujal Itaalias kasutatavatest kasvatussüsteemidest: see võimaldab mitte üksnes oakaunade varajast korjamist vaid ka head õhuvahetust, et hoida ära niiskuse kogunemist vagude vahel, liigne niiskus muudaks kaunad pruuniks ja tekitaks plekke õrnal heledal oakaunal. Aedoad „Fagioli Bianchi di Rotonda” on Pollino selle piirkonna ajaloos ja gastronoomias väga hästi esindatud. Aedubadest valmistatud toite süüakse endiselt koduses õhkkonnas, kuid need on muutunud ka restoranides ja turismitaludes pakutavaks toiduks, samuti süüakse neid laatadel, näiteks aastalaat „Sagra del Fagiolo Bianco di Rotonda” toimub juba kahekümnendat korda ning meelitab igal aastal Rotondasse Pollino rahvusparki tuhandeid külalisi, andes nii parimat tunnistust sellest, kuidas toode ja seda kasvatav piirkond on omavahel seotud. Toiduvalmistamise traditsioonides on ubadel „Fagioli Bianchi di Rotonda” kindel koht, seda nii kohalikul kui ka piirkondlikul kvaliteetköögi tasandil; vilja tuntusest annab kinnitust ka tema kajastamine mitmes telesaates, erialases ajakirjas ja kokaraamatus. 2004. aastal kanti aedoad „Fagioli Bianchi di Rotonda” Basilicata maakonna traditsiooniliste toodete nimekirja.

Viide spetsifikaadi avaldamisele:

Valitsus on algatanud riikliku vastuväite esitamise menetluse, avaldades 9. jaanuari 2008. aasta Itaalia Vabariigi Ametlikus Teatajas nr 7 ettepaneku kaitstud päritolunimetuse „Fagioli Bianchi di Rotonda” tunnustamiseks. Spetsifikaadi terviktekstiga saab tutvuda Internetis, klõpsates lingil

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

või:

minnes otse põllumajandusministeeriumi veebisaidile (http://www.politicheagricole.it) ja klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all’esame dell’UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.